Finansforbundet  Finansforbundet er et fagforbund for alle ansatte i den finansielle sektor. Forbundet organiserer hele paletten af medarbejdere - fra rengøringsassistenten i filialen til dealeren i hovedsædet. Finansforbundet forhandler overenskomster, rådgiver medlemmer og udbyder kurser, uddannelse og medlemstilbud af forskellig art.  Finansforbundets forløbere, Danske Bankfunktionærers Landsforening (DBL) og Danske Sparekassefunktionærers Landsforening (DSfL), blev stiftet i henholdsvis 1938 og 1939. De to organisationer fusionerede i 1992.  Finansforbundet er opbygget af en række virksomhedskredse og finanskredse. Forbundet har cirka 2.100 tillidsmænd, arbejdsmiljørepræsentanter og kontaktpersoner fordelt over hele landet. Omkring 130 ansatte i forbundshuset i København og kredsenes sekretariater rundt om i landet yder service til medlemmer og tillidsvalgte.  Finansforbundet har i alt ni kredse - seks virksomhedskredse og tre finanskredse. I virksomheder med over 1.200 medlemmer dannes der en virksomhedskreds, og medlemmerne i mindre virksomheder hører til geografiske finanskredse. Alle kredse har en kredsbestyrelse, der vælges af kredsens medlemmer på en generalforsamling.   Finansforbundet organiserer medarbejdere i banker, sparekasser, realkreditinstitutter, børsmæglerselskaber, leasing- og finansieringsselskaber, finanssektorens edb-centraler og de virksomheder, som sektoren ejer i fællesskab. Finansforbundet organiserer alle medarbejdergrupper i de finansielle virksomheder.  Pr. 1.1.2019 havde Finansforbundet et medlemstal på 53.647, hvoraf 43.569 var aktive på arbejdsmarkedet og en andel på 1.191 var ledige.  Størstedelen af Finansforbundets medlemmer er erhvervsaktive, og de arbejder bl.a. som bankrådgivere, dealere, IT-medarbejdere, ledere, specialister, projektledere, jurister mv.